‘Wonderwerk’ toe staalpyp seun (10) deurboorWAARSKUWING: Die foto onderaan die berig kan moontlik sensitiewe lesers ontstel. Gideon Terry in die Life Wilgers-hospitaal. Foto: Verskaf ŉ Pa van Pretoria het Sondag vertel van die “wonderwerk” dat sy tienjarige seun nie verlam is nie, nadat ŉ staalpen sy lyf deurboor en sy rugwerwel met ŉ paar sentimeter gemis het. Rudi Terry het aan Maroela Media gesê dokters is verstom dat sy seun, Gideon, ŉ baie ernstige besering vrygespring het nadat hy van ŉ muur gespring en bo-op ŉ staalpyp te lande gekom het. “Dit is regtig ŉ wonderwerk en ŉ bewys dat ons nog ŉ Pappa daar bo het wat na ons kinders kyk,” het Terry gesê. Terry vertel sy vrou en twee kinders het Donderdagaand by sy skoonma se huis in die ooste van Pretoria gekuier, toe die fratsongeluk gebeur het. “Gideon en sy sussie het bo-op die tuinmuur gestaan en met buurkind gepraat. Hulle mag nie op die muur staan nie en toe hulle die tuinhekkie hoor oopgaan toe my skoonma uitkom, het hulle vinnig afgespring,” het hy gesê. Gideon het op ŉ staalpyp te lande gekom, wat regop in die grond geplant was om ŉ klein boompie regop te hou. Die pyp is by sy bobeen in, deur sy bekken en langs sy ruggraat verby, voordat dit net onder die vel by sy bladbeen tot stilstand gekom het. “My vrou het dadelik nader gehardloop en gesien Gideon hang so half oor die boompie met sy rug gebuig. Sy het nie dadelik besef wat gebeur het nie en net gesien Gideon kan nie beweeg nie,” het Terry gesê. “Gideon het self later vertel hy het eers gedink die pen is net by sy broek en onder sy t-hemp in. Hy het ook nie dadelik besef die pen is deur sy lyf nie.” 45cm van hierdie staalpyp was binne Gideon se lyf. Foto: Verskaf Terry se vrou en skoonma het Gideon van die staalpyp afgetrek en met hom na die Life Wilgers-hospitaal gejaag. Terry, wat op daardie stadium in Durban was, het die eerste beskikbare vlug gehaal om sy seun by te staan. By die hospitaal het dokters skanderings gedoen om na die inwendige skade te kyk en was verstom om te sien die pen het al die lewensbelangrike are, kolon en rugwerwels gemis. “Die pen het ŉ klein gaatjie deur sy bekken gemaak, amper asof dit daar geboor is, maar die been is nie gebreek nie. Die pen het ook sy dikderm en die belangrike are gemis. Dit is ongelukkig deur ŉ paar spiere, maar in die groter prentjie was die skade eintlik minimaal,” het Terry gesê. Hy verduidelik ŉ kneusplek op Gideon se rug wys duidelik waar die pen onder die vel tot stilstand gekom het. Altesaam 45cm van die pen was binne Gideon se lyf. Gideon, ŉ leerder aan Laerskool Voorpos in Waverley, is steeds in die hospitaal aangesien dokters eers sy infeksietelling onder beheer wil kry voor hy ontslaan word. “Hy het gister vir die eerste keer ŉ klein entjie geloop. Hy het nog baie seer, maar dokters is oortuig hy sal ten volle herstel,” het Terry gesê. “Dit is nie ŉ lekker ding wat gebeur het nie, maar ons besef dit is ŉ wonderwerk. As die punt van die staalpyp skerper was, kon Gideon dalk doodgebloei het. As die pyp die rugwerwel getref het, was hy dalk verlam. Ons kan net dankbaar wees dat dit nie gebeur het nie en vir mense van hierdie wonderwerk vertel.”